Document ID: 31986R0576

*****
ΚΑΝΟΝΙΣΜΟΣ (ΕΟΚ) αριθ. 576/86 ΤΗΣ ΕΠΙΤΡΟΠΗΣ
της 28ης Φεβρουαρίου 1986
για τον καθορισμό των εξισωτικών ποσών προσχώρησης που εφαρμόζονται στους τομείς σιτηρών και του ρυζιού μέχρι το τέλος της περιόδου 1985/86 καθώς και των συντελεστών που λαμβάνονται υπόψη για τον υπολογισμό των ποσών που εφαρμόζονται σε ορισμένα μεταποιημένα προϊόντα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας,
τον κανονισμό (ΕΟΚ) αριθ. 467/86 του Συμβουλίου της 25ης Φεβρουαρίου 1986 για τον καθορισμό των γενικών κανόνων του καθεστώτος των εξισωτικών ποσών προσχώρησης στον τομέα των σιτηρών λόγω της προσχώρησης της Ισπανίας (1), και ιδίως το άρθρο 7,
τον κανονισμό (ΕΟΚ) αριθ. 468/86 του Συμβουλίου της 25ης Φεβρουαρίου 1986 για τον καθορισμό των γενικών κανόνων του καθεστώτος των εξισωτικών ποσών προσχώρησης στον τομέα του ρυζιού λόγω της προσχώρησης της Ισπανίας (2), και ιδίως το άρθρο 8,
Εκτιμώντας:
ότι, σύμφωνα με το άρθρο 72 παράγραφος 1 της πράξης, τα εξισωτικά ποσά προσχώρησης ισούνται με τη διαφορά που υπάρχει μεταξύ των τιμών που καθορίζονται για την Ισπανία και των τιμών παρέμβασης που ισχύουν για την Κοινότητα στη σύνθεσή της της 31ης Δεκεμβρίου 1985· ότι όσον αφορά το ρύζι paddy ο κανονισμός (ΕΟΚ) αριθ. 468/86 προβλέπει τη δυνατότητα να διορθωθεί η διαφορά αυτή για να εξασφαλισθεί η συγκρισιμότητα των εξεταζομένων προϊόντων·
ότι, σύμφωνα με τα άρθρα 111 παράγραφος 3 και 117 παράγραφος 5 της πράξης, τα εξισωτικά ποσά προσχώρησης που εφαρμόζονται στα μεταποιημένα προϊόντα προκύπτουν από τα εξισωτικά ποσά που εφαρμόζονται στα προϊόντα με τα οποία συνδέονται, με τη βοήθεια συντελεστών που καθορίζονται· ότι οι συντελεστές αυτοί πρέπει να καθοριστούν, λαμβανομένων υπόψη αφενός των τεχνικών στοιχείων μεταποίησης και αφετέρου του γεγονότος ότι τα εξισωτικά ποσά εφαρμόζονται συγχρόνως στις εισαγωγές, στις εξαγωγές και στις συναλλαγές μεταξύ της Κοινότητας, στη σύνθεσή της 31ης Δεκεμβρίου 1985, και της Ισπανίας·
ότι, σύμφωνα με το άρθρο 117 παράγραφος 6 της πράξης, το εξισωτικό ποσό για τα θραύσματα ρυζιού πρέπει να καθοριστεί σε επίπεδο στο οποίο να λαμβάνεται υπόψη η υφιστάμενη διαφορά μεταξύ της τιμής εφοδιασμού στην Ισπανία και της τιμής κατωφλίου · ότι, σύμφωνα με το άρθρο 2 του προαναφερθέντος κανονισμού (ΕΟΚ) αριθ. 468/86, η τιμή εφοδιασμού πρέπει να είναι αυτή που διαπιστώνεται στην ισπανική αγορά κατά τη διάρκεια μιας περιόδου που πρέπει να ορισθεί· ότι, λαμβανομένης υπόψη της κατάστασης παραγωγής και εμπορίας στην Ισπανία καθώς και του γεγονότος ότι η τιμή αυτή εφοδιασμού, εφόσον καθοριστεί, δεν είναι δυνατό να τροποποιηθεί αργότερα, πρέπει να ληφθούν υπόψη οι τιμές που διαπιστώνονται στην αγορά της Valencia κατά τη διάρκεια της περιόδου από 1ης Σεπτεμβρίου 1985 έως 5 Φεβρουαρίου 1986·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Τα εξισωτικά ποσά προσχώρησης που εφαρμόζονται στα προϊόντα που προβλέπονται στο άρθρο 1 στοιχεία α) και β) του κανονισμού (ΕΟΚ) αριθ. 2727/75 του Συμβουλίου (3) καθορίζονται για την περίοδο από 1ης Μαρτίου 1986 μέχρι το τέλος της περιόδου εμπορίας 1985/86 στο παράρτημα Α του παρόντος κανονισμού.
2. Στο παράρτημα Β του παρόντος κανονισμού καθορίζονται:
- τα εξισωτικά ποσά προσχώρησης που εφαρμόζονται στα προϊόντα που αναφέρονται στο άρθρο 1 στοιχείο γ) του κανονισμού (ΕΟΚ) αριθ. 2727/75, για την περίοδο από 1ης Μαρτίου μέχρι 31 Αυγούστου 1986,
- οι συντελεστές που αναφέρονται στο άρθρο 111 παράγραφος 3 της πράξης.
Άρθρο 2
1. Τα εξισωτικά ποσά προσχώρησης που εφαρμόζονται στα προϊόντα που προβλέπονται στο άρθρο 1 στοιχεία α) και β) του κανονισμού (ΕΟΚ) αριθ. 1418/76 (4) του Συμβουλίου καθορίζονται για την περίοδο από 1ης Μαρτίου μέχρι 31 Αυγούστου 1986 στο παράρτημα Γ του παρόντος κανονισμού.
Στο ίδιο παράρτημα καθορίζονται:
- τα εξισωτικά ποσά προσχώρησης που εφαρμόζονται στα προϊόντα που αναφέρονται στο άρθρο 1 παράγραφος 1
στοιχείο γ) του κανονισμού (ΕΟΚ) αριθ. 1418/76 για την περίοδο από 1ης Μαρτίου μέχρι 31 Αυγούστου 1986,
- οι συντελεστές που αναφέρονται στο άρθρο 117 παράγραφος 5 της πράξης.
2. Όσον αφορά τα θραύσματα ρυζιού, η τιμή εφοδιασμού στην Ισπανία που πρέπει να ληφθεί υπόψη κατά τον υπολογισμό του εξισωτικού ποσού προσχώρησης αντιστοιχεί στο μέσο όρο των τιμών που διαπιστώθηκαν στην αγορά της Valencia, κατά τη διάρκεια της περιόδου από 1ης Σεπτεμβρίου 1985 έως 5 Φεβρουαρίου 1986.
Άρθρο 3
Ο παρών κανονισμός αρχίζει να ισχύει την 1η Μαρτίου 1986.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Φεβρουαρίου 1986.

Labels: 2
17
6